Kedves elsőáldozásra készülők!

A hittanórákon növeltétek a hittan tudásotokat, foglalkoztatok az Isten igazságaival, a templomban pedig, találkoztatok a liturgiában megjelenő Jézus Krisztussal. Az első szentáldozásban majd Jézust veszitek magatokhoz a kenyér külső formájában, mint valóságos belső megújítónkat, aki belülről formál át bennünket és így mi is krisztusiakká, Krisztushoz hasonlókká lehetünk - ha valóban hallgatunk szavára, amely belülről szólít. Az első szentáldozást majd követi a második, a harmadik... Hétről hétre szívetekbe zárhatjátok majd őt, aki meghagyta tanítványainak, miként emlékezzenek majd, ha ő már nem lesz köztük. Pál apostol így ír erről a korintusi híveknek címzett első levélben (1Kor 11, 23 - 25):

Én ugyanis az Úrtól kaptam, amit közöltem is veletek: Urunk Jézus elárulásának éjszakáján fogta a kenyeret, hálát adott, megtörte, és így szólt: „Vegyétek és egyétek, ez az én testem értetek. Ezt tegyétek az én emlékezetemre.” Ugyanígy vacsora után fogta a kelyhet, és így szólt: „Ez a kehely, az új szövetség az én véremben. Ezt tegyétek, valahányszor isztok belőle, az én emlékezetemre.”

Ugyanezt teszi a pap is, amikor a Lélek segítségével az oltárra helyezett kenyeret és bort Jézus testévé és vérévé változtatja. Isteni titok és nagy ajándék, hogy körünkben tudhatjuk azt, aki a legtökéletesebb utat mutatja az Istenhez. Illő, hogy ne csak tudásotok bővítésével, de szívetek készségessé tételével is készüljetek erre a nagy eseményre, amikor a legnagyobb ajándékot, magát Jézust veszitek majd magatokhoz.
Kedves szülők! A következő időpontok figyelembe vételére kérünk benneteket:

2022. április 24. (vasárnap)
9.00 órai szentmise után rövid szülői értekezlet

2022. május 1. (vasárnap)
10.00 óra, a még meg nem kereszteltek keresztelője

2022. május 7. (szombat) –
délelőtt 9.00-11.00: elsőáldozók beszámolója, mozgáspróba
délután 13.30-tól: elsőáldozók, szülők, keresztszülők gyónása

2022. május 8. (vasárnap)
Elsőáldozás a 11.00 órai – külön az elsőáldozóknak és családjaiknak

mondott szentmisében (gyülekezés 10.30)
Egyéb tudnivalók:

- Az elsőáldozók fehér ministráns ruhában vesznek majd részt a szentmisén, úgyhogy nem kell különlegesen ünnepélyes ruháról gondoskodni, alatta bármi lehet (fátyol ne!)

- A vizsga után a mozgásokat elpróbáljuk a templomban, illetve a gyerekek felpróbálják a ministránsruhát a sekrestyében.

- Az elsőáldozáshoz keresztelési anyakönyvi kivonat, vagy keresztelési emléklap szükséges. Ezt kérem, fotózzák le és küldjék el a holnapymarton@gmail.com címre április 24-ig! Amennyiben ez az emléklap nem volna meg, a keresztelést végző plébániától lehet megszerezni, akár postai úton is.

- Az "Elsőáldozók kis katekizmusát" tudni kell, kérjük, kérdezzék ki otthon a gyerekeket! A gyónás, gyónóra vonatkozó részét kívülről kell tudni, bár az első gyónásnál - az izgalmak elkerülésére - kézbe adjuk, be lehet vinni a gyóntatószékbe. A Jézussal való találkozás öröm, nem árnyékolhatja be ezt az izgalom félelme.

- Az elsőáldozók az elsőáldozás napján a templomhajó első soraiban, szüleik és keresztszüleik a templomban bárhol, minden második sorban foglaljanak helyet. A gyerekek így a keresztségi fogadalom megújítása alatt és az áldozáskor együtt tudnak felállni ill. mozogni. A 11 órai szentmisére kifejezetten az elsőáldozókat és rokonaikat hívjuk!
- A szentáldozás előtt 1 órás szentségi böjtöt kell tartani, minden gyerek reggelizzen a mise előtt, nehogy az izgalommal terhelt éhség rosszullétet okozzon!

- A szentmise alatt - az áhítat megőrzése érdekében - kérjük, csak a karzatról fényképezzenek ill. videózzanak. A szentmise után közös kép készítésére lesz lehetőség.
- Az elsőáldozásnak külön költsége nincs, de a virágdíszítéshez hozzá lehet járulni...
- Az elsőáldozás után az elsőáldozókat megvendégeljük a templom előtt, amelyhez száraz süteményt elfogadunk. , ekkor kapják meg a gyerekek az emléklapot és az egyházközség ajándékát!

- A személyes ünnep természetes gondolata, hogy a gyerekek valami ajándékot kapjanak. Az elsőáldozás legnagyobb ajándéka maga Jézus Krisztus, akit magunkba fogadhatunk. Személyes ajándékaink ne próbáljanak az Ő helyébe lépni....
Az elsőáldozás napján lesz 9 órakor is szentmise, így főként az elsőáldozók és családtagjaik lesznek jelen a 11 órai szentmisén…
Zsámbék, 2022. március 29.






Ágnes nővér és Márton atya
